OpenLLM-France/wikimedia huggingface dataset:
# Los Angeles Aztecs

El Los Angeles Aztecs fou un equip de futbol professional de la ciutat de Los Angeles que participà en la North American Soccer League.

## Història

El club va ser fundat el 1974 i es dissolgué el 1981. Fou un dels clubs més destacats de la lliga a la costa oest. Van jugar al club grans estrelles com George Best o Johan Cruyff.

## Estadis

* Weingart Stadium
* East Los Angeles College (1974) 20.355 espectadors
* Murdock Stadium
* El Camino Junior College (1975-76) 12.127 espectadors
* Los Angeles Memorial Coliseum (1977, 1981) 92.594 espectadors
* Rose Bowl (1978-80) 92.542 espectadors

## Palmarès

* North American Soccer League:
** 1974

## Futbolistes destacats

* Javier Aguirre Onaindía
* Phil Beal (1977)
* George Best
* Charlie Cooke (1976-78)
* Johan Cruyff
* Teófilo Cubillas
* Chris Dangerfield (1979-81)
* Steve David
* Richard Deeb
* Luis Fernando
* Graham Horn
* Larry Hulcer
* Poli Garcia
* Jimmy Kelly (1978)
* Matt Thorley
* Ruvein Klein (1978-79)
* Bobby McAlinden (1976-78)
* Terry Mancini (1977)
* Ane Mihailovich (1977)
* Hugo Pérez
* Bob Rigby
* Thomas Rongen
* Dave Smith (1976)
* Rod Stewart (1976)

## Assistència d'espectadors

* 1974: 5.098
* 1975: 8.307
* 1976: 8.051
* 1977: 9.638
* 1978: 9.301
* 1979: 14.334
* 1980: 12.057
* 1981: 5.814
# Decticogaster

Decticogaster és un gènere monotípic d'arnes de la família Crambidae. Conté només una espècie, Decticogaster zonulalis, que es troba a Sulawesi.
The Global Lepidoptera Names Index considera que el gènere és sinònim de Tatobotys, i que l'espècie és sinònim de Tatobotys varanesalis.

## Referències

* ↑ «GlobIZ search». Global Information System on Pyraloidea.
* ↑ Beccaloni, G.; Scoble, M.; Kitching, I.; Simonsen, T.; Robinson, G.; Pitkin, B.; Hine, A.; Lyal, C., eds. (2003). "Tatobotys". The Global Lepidoptera Names Index. Natural History Museum.
* ↑ Beccaloni, G.; Scoble, M.; Kitching, I.; Simonsen, T.; Robinson, G.; Pitkin, B.; Hine, A.; Lyal, C., eds. (2003). "Tatobotys varanesalis". The Global Lepidoptera Names Index. Natural History Museum.
# Moderat

«Moderat» té aquests significats:
Moderat, allunyat dels extremismes.
* Partit Moderat, partit polític del segle xix a Espanya.
* Partit Moderat de Suècia (Moderaterna), partit polític suec.
* Moderat de Gades, filòsof romà
* Luci Juni Moderat Columel·la (Lucius Junius Moderatus Columella), escriptor romà
* Moderat (grup), grup musical.
# Resolució 289 del Consell de Seguretat de les Nacions Unides

La Resolució 289 del Consell de Seguretat de les Nacions Unides fou adoptada per unanimitat el 23 de novembre de 1970, després de diverses incursions prèvies en la República de Guinea per tropes portugueses, el Consell va exigir la retirada immediata de totes les forces armades externes, mercenaris i equip militar i va decidir que s'hi enviaria una missió especial, que es va formar després de consultes entre el President del Consell de Seguretat i el Secretari general.

## Vegeu també

* Llista de resolucions del Consell de Seguretat de les Nacions Unides 201 a la 300 (1965 - 1971)
* Operació Mar Verd
* Imperi Portuguès
* Guerra d'independència de Guinea Bissau

## Referències

* PDF Text de la Resolució a UN.org Arxivat 2012-05-12 a Wayback Machine.
# Isoperla adunca

Isoperla adunca és una espècie d'insecte plecòpter pertanyent a la família dels perlòdids.

## Descripció

* La larva mascle fa entre 9 i 10 mm de llargària total.

## Hàbitat

En el seu estadi immadur és aquàtic i viu a l'aigua dolça, mentre que com a adult és terrestre i volador (entre l'abril i el juny). Comparteix el seu hàbitat amb Isoperla acula, Isoperla marmorata, Isoperla miwok i Isoperla mormona.

## Distribució geogràfica

Es troba a Nord-amèrica: els contraforts de Sierra Nevada (Califòrnia, els Estats Units).

## Referències

* ↑ Banks, 1906. Ent. News 17:175. «Enllaç».
* ↑ uBio (anglès)
* ↑ Jewett, 1962. Pan-Pac. Ent. 38(1):15-20.
* 1 2 Catalogue of Life (anglès)
* ↑ uBio (anglès)
* ↑ The Taxonomicon (anglès)
* 1 2 3 Sandberg, John B., 2011. The Isoperla of California (Plecoptera: Perlodidae); larval descriptions and a key to 17 western Nearctic species. Illiesia, 7(22):202-258. «PDF».
* 1 2 Plecoptera Species File (Version 1.1/4.0) (anglès)
* ↑ Global Species Arxivat 2016-03-03 a Wayback Machine. (anglès)
* ↑ Perlodidae Species Listing (anglès)
* ↑ Flyfishing Entomology - North American Stoneflies (anglès)
* ↑ Stoneflies of California (anglès)
* ↑ Stoneflies of Alameda County, California (anglès)
* ↑ Stoneflies of Amador County, California (anglès)

## Bibliografia

* Szczytko, S.W. i K.W. Stewart, 1979. The genus Isoperla (Plecoptera) of western North America; holomorphology and systematics, and a new stonefly genus Cascadoperla. Memoirs of the American Entomological Society, 32: 1-120.
* Illies, 1966. Das Tierreich 82:393.
* Sandberg, John B., 2011. Vibrational communication of Isoperla Banks from California and Oregon (Plecoptera: Perlodidae). Illiesia, 7(1):1-23. «PDF».
* Szczytko & Stewart, 1979. Mem. Am. Entomol. Soc. 32:80.
# Miquel Pastor Tous

Miquel Pastor Tous és director del Servei de Biblioteca i Documentació de la Universitat de les Illes Balears (1999-2009). Abans fou batle d'Artà des de 1987 fins a 1995 (dues legislatures) per Unió d'Independents d'Artà. El seu pare ja fou batle de la localitat anys enrere (1971-1975).

## Referències

* ↑ Miquel Pastor Tous al web de l'UIB
* ↑ Miquel Pastor, novament batle d'Artà a la revista Bellpuig, 1991
# Lourches

Lourches és un municipi francès, situat a la regió dels Alts de França, al departament del Nord. L'any 2006 tenia 3.908 habitants. Limita al nord amb Escaudain, al nord-est amb Denain, al sud-est amb Douchy-les-Mines, al sud amb Neuville-sur-Escaut, al sud-oest amb Bouchain i a l'oest amb Rœulx.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2006 |
| 5.447 | 5.595 | 4.666 | 3.742 | 3.644 | 3.781 | 3.908 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 2001-2008 | Marc Montuelle | PS |
| 2008- | Jean-René Bihet | |
# Moderantisme

El moderantisme és una visió singular espanyola del liberalisme que consisteix a mantenir les formes amb un règim representatiu, però sense renunciar als privilegis que afavoreixen a les oligarquies de poder. En línies generals el moderantisme és una concatenació d'elements provinents de l'Antic Règim i de la burgesia de la Revolució Industrial per assegurar les seves posicions de privilegi en el segle xix. Els seus referents europeus eren el doctrinarisme francès i el conservadorisme britànic.
Conservadors en matèria social i religiosa, els moderantismes espanyols van tendir (al contrari que el comú dels liberals d'altres nacions europees) a no concedir tanta importància a la separació Església-Estat. D'aquesta manera l'Església catòlica va seguir gaudint d'un paper preponderant en la vida pública, ocupant-se per exemple de l'educació dels nens.
Les idees bàsiques del moderantisme són: La sobirania conjunta entre el rei i les corts, l'ampliació dels poders de l'executiu i disminució de les atribucions del legislatiu, i la restricció del dret de vot i senat no electiu.
# Antonio Bernad Gozálvez

Antonio Bernad Gozálvez, conegut també simplement per Toni o Toni Bernad, (Elx, 1917 - València, 5 de maig de 2011) va ser un pintor, caricaturista i dibuixant surrealista valencià, destacat artista de l'exili republicà espanyol.
Nascut en la localitat d'Elx, de menut es va traslladar amb la seua família a Albacete. En la localitat manxega va realitzar els seus primers treballs: caricatures per a la premsa local i provincial. Amb la fi de la Guerra Civil va haver de marxar a l'exili, com tants altres artistes i intel·lectuals espanyols. A França, va sofrir els internaments en els camps de concentració de Gurs i de Saint-Cyprien. Igual que uns altres artistes exiliats, va arribar a la República Dominicana, on va començar el va desenvolupar el seu saber artístic. Els seus dibuixos i caricatures en el diari La Nación li van reportar fama i reconeixement. A Santo Domingo va entaular relació i amistat amb André Bretón, Vela Zanetti i Eugenio Granell, amb qui els crítics comparen la importància de la seua obra i on va ser reconegut com a part substancial de l'avantguarda artística espanyola. Després de passar per Puerto Rico, va recalar a Mèxic, on, a més de treballar com a dibuixant, va desenvolupar la seua obra pictòrica i va contactar amb alguns de les més destacats artistes espanyols com Josep Renau, Enrique Climent o Ernest Guasp.
Va tornar a Espanya en 1953, i va compaginar el seu treball com a agent comercial amb el seu treball artístic. La seua extensa obra va veure la llum per primera vegada a Espanya amb una exposició antològica en 2008 organitzada per la Universitat de València.

## Referències

* ↑ Antonio Bernad.
* ↑ Antonio Bernad, artista surrealista del exilio republicano, El País, 7 de mayo de 2011, consulta: mismo día.
* 1 2 3 «Elx ret homenatge al pintor surrealista Antonio Bernad amb una exposició». Levante-emv.com, 25-01-2009. [Consulta: maig 2016].
# SK Germania Herringen

SK Germania Herringen és un club d'hoquei sobre patins alemany de la ciutat de Hamm, a la regió de Rin del Nord-Westfàlia. Va ser fundat l'any 1914. Al llarg de la seva història ha guanyat 5 Lligues alemanyes, 4 Copes alemanyes i 2 Supercopes alemanyes. També ha participat en diferentes ocasions a la Lliga Europea, màxima competició continental.

## Palmarès

* 5 Lligues alemanyes: 2013, 2014, 2018, 2019 i 2020
* 4 Copes alemanyes: 2007, 2014, 2017, 2018
* 2 Supercopes alemanyes: 2018 i 2019

## Referències

* ↑ «SK Germania Herringen e.V. - Rollhockey» (en alemany). [Consulta: 7 abril 2022].
* ↑ «Sport Klub Germania Herringen 1914 e.V. - Hóquei :: Estadísticas :: Títulos :: Títulos :: Historia :: Goles :: Próximos Partidos :: Resultados :: Noticias :: Vídeos :: Fotos :: Plantilla :: ceroacero.es» (en castellà). [Consulta: 7 abril 2022].
* ↑ «¿Como es el próximo rival en Europa: el SK Germania Herringen?» (en castellà). [Consulta: 7 abril 2022].

## Enllaços externs

* Web oficial del club: https://www.rollhockeyverein-hamm.de/
# Jabrun

Jabrun és un municipi francès, situat a la regió d'Alvèrnia-Roine-Alps, al departament de Cantal. Està situat a l'Aubrac.
# Lulu Wilson

Lulu Wilson (7 d'octubre de 2005) és una actriu estatunidenca coneguda sobretot per les pel·lícules de terror Ouija: Origin of Evil i Annabelle: Creation, així com per l'adaptació de la sèrie de televisió The Haunting of Hill House. Va ser seleccionada com a Gloria Steinem i interpreta el paper dels seus anys d'adolescència a la pel·lícula The Glorias.

## Primers anys

Wilson va néixer al barri de l'Upper East Side del districte de Manhattan de la ciutat de Nova York el 7 d'octubre de 2005. Té dues germanes grans.

## Carrera

Wilson va començar a actuar en anuncis publicitaris amb tres anys. Ha participat principalment en pel·lícules de terror sobrenatural com Deliver Us from Evil, Ouija: Origin of Evil i Annabelle: Creation. També va participar en la pel·lícula de Marvel Studios Doctor Strange, com a Donna, la germana del personatge principal, però la seua escena es va tallar amb finalitats de ritme.

## Referències

* ↑ Heidenreich, Jessica. «Ouija: Origin of Evil Stars Discuss Their On-Screen Chemistry». Screenrant.com, 12-10-2016.
* ↑ Grace, Mckenna. «When you have plans to go roller skating but you're too tired so you buy onesies and board games and make up crazy songs instead😹 Happy birthday @luluswilson Sooooo incredibly lucky to work with you and now to call you a forever bosom friend. You are so creative hilarious and inspiring. Happy to spend the day with you!». Instagram.com, 07-10-2017.
* ↑ «INTERVIEW: Lulu Wilson Talks To Me About 'Ouija: Origin Of Evil' And Someday Becoming a Writer», 18-10-2016.
* ↑ Ford, Rebecca «'Ouija 2' Rounds Out Cast With Henry Thomas, Lulu Wilson». , 18-09-2015.
* ↑ Wilson, Staci Layne. «Annabelle: Creation – Exclusive Interview with Lulu Wilson». Dread Central, 07-08-2017.
* ↑ «Doctor Strange's Tragic Family History Explained (& Why It Was Cut)» (en anglès americà), 21-03-2020.
# Miquel Parra i Abril

Miquel Parra i Abril (València, 1780 - Madrid, 13 d'octubre de 1846) va ser un pintor valencià, un dels més prestigiosos de la primera meitat del segle xix. El fet de ser cunyat de Vicent López i Portaña li va obrir les portes de la cort madrilenya, on va obtenir el nomenament de pintor de cambra per part de Ferran VII

## Biografia

Va estudiar a la Reial Acadèmia de Belles Arts de Sant Carles, on aviat passaria a la sala de Flors, creada per subministrar dissenys d'estampats a la punyent indústria sedera valenciana. El pas per aquesta sala marcaria la seua trajectòria, ja que Parra va ser principalment admirat pels seus quadres de flors, de gran qualitat.
L'any 1812 va ser nomenat professor auxiliar de pintura de l'Acadèmia de Sant Carles, i poc després "Tinent Director". L'any 1815, una vegada acabada la guerra, va traslladar-se a Madrid, on va lliurar al rei diverses obres commemoratives del seu triomfal retorn a Espanya. La bona acollida que tingueren aquestes obres i el fet se ser cunyat del reconegut Vicent López, li valgueren el nomenament reial com a pintor honorari de cambra. Parra va demanar al rei poder continuar amb l'execució de quadres commemoratius de la seua entrada a diverses ciutats espanyoles, així com poder traslladar-se a València, degut al dolent estat de salut dels seus pares. Des de València va continuar trametent anualment les seues obres a la cort, però també va realitzar una important producció de quadres de flors, de tema religiós, pintura d'història, retrats, natures mortes, així com dibuixos.
Va dissenyar la decoració de les voltes de l'església de Muro, amb escenes de la vida de sant Joan Baptista.
A la mort de Ferran VII va continuar lligat a la cort, essent un dels pintors predilectes de la reina regent Maria Cristina. Arran de la desamortització (1836), i com a acadèmic de Sant Carles, li va ser encomanada la recollida d'obres d'art i la conformació del Museu de Belles Arts a les dependències que l'Acadèmia posseïa al Convent del Carme.
Va vetlar per la carrera de dos fills, també pintors: Josep Parra i Piquer i Josep Felip Parra i Piquer. Justament va morir a Madrid en un viatge que havia fet a la capital per acompanyar al darrer dels dos a presentar a la reina una de les seues obres.
Es conserven obres seues al Museu Sant Pius V de València, al Palau Reial de Madrid, a la Catedral de València i a diversos altres palaus i museus espanyols.

## Referències i notes

* ↑ La seua muller i la de Vicent López eren germanes.

## Bibliografia

* Alba Pagán, Ester. La pintura y los pintores valencianos durante la guerra de la Independencia y el reinado de Fernando VII (1808 - 1833). Tesi doctoral. Universitat de València, 2004. ISBN 84-370-5962-3

## Enllaços externs

* Biografia al Museo del Prado
# Lloro de Maximilià

El lloro de Maximilià (Pionus maximiliani) és una espècie d'ocell de la família dels psitàcids que habita boscos del nord, est i sud-est de Bolívia, el Paraguai, est i sud del Brasil i nord de l'Argentina.

## Referències

* ↑ Lloro de Maximilià al TERMCAT Rev. 05/09/2012
# Cremera

El Cremera llatí: Cremera grec antic: Κρεμέρα) és un rierol d'Etrúria que desaigua al Tíber a uns quilòmetres de Roma.
El riu és cèlebre, segons la llegenda que s'explica de la gens Fàbia, que assegura que després que haguessin tingut el càrrec de cònsol per set vegades consecutives, l'any 479 aC van encetar una guerra contra la ciutat de Veïs com si es tractés d'una obligació privada i no un assumpte públic. Van aplegar una milícia d'uns tres-cents homes de la seva gens, juntament amb amics i clients, que en total arribaven als quatre mil soldats. Aquesta milícia es va instal·lar sobre un turó que dominava la vista sobre el riu. La causa d'aquesta decisió, presa a banda del senat, era l'enemistat que havia sorgit entre la resta de patricis i els Fabis, a qui ja començaven a veure com a traïdors per fer costat a les demandes dels plebeus. El destacament armat va restar al turó durant dos anys, fent oposició contínua a Veïs, fins que van ser víctimes d'una emboscada i van morir passats per l'espasa. Segons Titus Livi aquesta matança va tenir lloc el 16 de juliol.
No se'n fa cap altra menció a la història, ni cap dels geògrafs antics cita el seu nom. És evident que no era més que un corrent insignificant. Ovidi diu que el Cremera era un torrent violent (Cremeram rapacem), però afegeix que ho era després de pluges torrencials. El riuet o riera passa per alguns llocs escarpats, a gran fondària, que bé hauria pogut servir com a lloc de defensa als Fabis. El castell dels Fabis, al qual tant Titus Livi com Dionís d'Halicarnàs anomenen Cremera, era només un simple lloc fortificat que va ser destruït pels habitants de Veïs.

## Referències

* ↑ Titus Livi, Ab Urbe Condita, II. 48, 50
* ↑ Dionís d'Halicarnàs, Romaike Archaiologia, IX. 15, 23
* ↑ Smith, William (ed.). «Cremera». Dictionary of Greek and Roman Geography (1854). [Consulta: 7 gener 2022].
# Minversheim

Minversheim (en alsacià Mínversche) és un municipi francès, situat a la regió del Gran Est, al departament del Baix Rin. L'any 1999 tenia 510 habitants.
Forma part del cantó de Bouxwiller, del districte de Saverne i de la Comunitat de comunes del Pays de la Zorn.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 545 | 539 | 541 | 501 | 485 | 510 |

## Administració

Llista d'alcaldes :
| Període | Identitat | Partit |
| 2001- | Aloyse Grass | |
# Aluminopiracmonita

L'aluminopiracmonita o aluminopyracmonita és un mineral de la classe dels sulfats. Rep el seu nom per ser l'anàloga química (no estructural) de la piracmonita.

## Característiques

L'aluminopiracmonita és un sulfat de fórmula química (NH₄)₃Al(SO₄)₃. Va ser aprovada com a espècie vàlida per l'Associació Mineralògica Internacional l'any 2012. Cristal·litza en el sistema trigonal. Es troba en forma d'agregats de prismes hexagonals allargats de fins a 0,2 mil·límetres. Està químicament relacionada amb la godovikovita, l'ammonioalunita (sal bàsica, anhidre), amb la huizingita-(Al) i amb la tschermigita (mineral hidratat).

## Formació i jaciments

Va ser descoberta al cràter La Fossa, a l'illa de Vulcano, a les illes Eòlies (Província de Messina, Itàlia), en una fumarola activa intracràter, dins d'una bretxa piroclàstica, a una temperatura aproximada de 250 °C. també ha estat trobada a la mina Anna, a Alsdorf (Rin del Nord-Westfàlia, Alemanya) i a Pécs-Vasas (Baranya, Hongria). Sol trobar-se associada a altres minerals com l'alunita, la mascagnita i el salmiac.

## Referències

* ↑ «Aluminopyracmonite» (en anglès). Mindat. [Consulta: 30 juliol 2016].
* ↑ Garrido, Josep Lluís; Ybarra, Joan Manuel. Nomenclàtor de les espècies minerals, 2010, p. 264. D.L. B-38531-2010 [Consulta: 1r abril 2018].
# Richard Møller Nielsen

Richard Møller Nielsen (Ubberud, Odense, Dinamarca, 19 d'agost de 1937 - ibíd., 13 de febrer de 2014) conegut com a Ricardo, és un exfutbolista i entrenador de futbol danès.

## Futbolista

Com a futbolista jugava de defensa, va militar a l'Odense BK, i va arribar a ser internacional entre 1959 i 1961.

## Entrenador

La seva fita més important com a entrenador va ser a l'Eurocopa de 1992, en què va assolir la victòria, de manera totalment inesperada, amb Dinamarca.
Després de l'Eurocopa de 1996 va entrenar les seleccions de Finlàndia i Israel.
Pel que fa a equips, ha entrenat l'Esbjerg fB, l'Odense BK, categories inferiors de Dinamarca i el Kolding FC, equip amb el qual es va retirar de les banquetes, l'octubre de 2003.
# Miquel Torres i Carbó

Miquel Torres i Carbó (Vilafranca del Penedès, 1909-1991) fou un empresari vitícola català.
En morir el seu pare el 1932, s'ha de fer càrrec de l'empresa familiar molt jove. Ho va poder fer amb l'ajuda de la seva mare. Malgrat la crisi provocada en la producció de vi i brandi a la comarca del Penedès durant la guerra civil espanyola (el celler fou bombardejat) i la Segona Guerra Mundial, va refer la seva empresa familiar, Bodegas Torres (fundada el 1870), va ampliar els vinyers i va iniciar l'elaboració de vins embotellats, creant les conegudes marques Viña Sol, Gran Viña Sol, Sangre de Toro, Coronas i Viña Esmeralda. També va impulsar definitivament la projecció internacional dels seus vins i brandies quan el 1979, va adquirir un nou celler a la Vall Central de Xile (Curicó), envoltada per un extens vinyer, i el 1983 va adquirir 25 hectàrees de vinyer a Sonoma Valley (Califòrnia). També va construir el celler on avui s'elaboren els vins de chardonnay i pinot noir de Marimar Torres. El 1990 va rebre la Creu de Sant Jordi.

## Referències

* ↑ «Miquel Torres i Carbó». Gran Enciclopèdia Catalana. Barcelona: Grup Enciclopèdia Catalana.
* ↑ PUENTES, FLORIÁN. «Familia Torres: cinco generaciones dedicadas al vino» (en castellà), 29-05-2020. [Consulta: 4 novembre 2023].

## Enllaços externs

* Biografia a la pàgina de la seva empresa Arxivat 2007-02-12 a Wayback Machine.
# Lloro de Fuertes

El lloro de Fuertes (Hapalopsittaca fuertesi) és una espècie d'ocell de la família dels psitàcids que habita la selva humida de l'oest de Colòmbia.

## Referències

* ↑ IUCN «Hapalopsittaca fuertesi» (en anglès). The IUCN Red List of Threatened Species. BirdLife International, 03-08-2021. DOI: 10.2305/iucn.uk.2021-3.rlts.t22686163a195329192.en.
# Defence Force Football Club

El Defence Force Football Club és un club de Trinitat i Tobago de futbol de la ciutat de Chaguaramas. Els seus partits els disputa al Hasely Crawford Stadium de Port of Spain.

## Història

El club va ser fundat l'any 1974. El seu nom prové del fet que majoritàriament és compost per membres de les forces de seguretat i de l'exèrcit. És el club amb millor palmarès del país, amb 20 campionats nacionals (a data de 2009). Els primers 15 els guanyà entre 1974 i 1995. També és l'únic club del país que ha estat capaç de guanyar la Copa de Campions de la CONCACAF, l'any 1985.

## Palmarès

* Lliga de Port of Spain de futbol:
** 1972, 1973
* Lliga de Trinitat i Tobago de futbol:
** 1974, 1975, 1976, 1977, 1978, 1980, 1981, 1984, 1985, 1987, 1989, 1990, 1992, 1993, 1995, 1996, 1997, 1999
* Copa de Trinitat i Tobago de futbol:
** 1974, 1981, 1985, 1989, 1991, 1996
* Copa FCB de Trinitat i Tobago de futbol:
** 2002
* Copa de Campions de la CONCACAF:
** 1978, 1985
* Copa de la CFU de clubs de futbol:
** 2001

## Futbolistes destacats

| Carlos Edwards (1999-2000) Clayton Ince (1998-1999) | Dennis Lawrence (1992-2000) Jason Scotland (2001-2003) |

## Referències

* 1 2 «Trinidad and Tobago - List of Champions». RSSSF. [Consulta: 9 febrer 2019].
* 1 2 «Trinidad and Tobago - List of Cup Winners». RSSSF. [Consulta: 9 febrer 2019].
# Monel

El monel és un aliatge constituït per níquel, Ni, (66-68%), coure, Cu, (27-30%) i ferro, Fe, (1,5-3%), de color blanc, d'una densitat de 8,82 g/cm³ i amb un punt de fusió de 1 360 °C. Fou creat per David H. Browne, i patentat el 1906, rep el seu nom de l'industrial nord-americà Ambrose Monell. Té una gran resistència a la tracció, un bon allargament i resisteix remarcablement l'acció corrosiva de l'aigua de mar, del vapor d'aigua i dels àcids (excepte el nítric). L'addició d'alumini, Al, o silici, Si, permet de millorar-ne les característiques mecàniques. És utilitzat en la fabricació de tubs de condensador, hèlices, paletes de turbina, aparells químics, instal·lacions sanitàries i de la indústria alimentària, etc.

## Referències

* ↑ Ambrose Monell Monel a l'USPTO (anglès) Issue date: Jan 1906
* ↑ «Monel». Gran Enciclopèdia Catalana. Barcelona: Grup Enciclopèdia Catalana.